Fico, Robert, predseda vlády SR (2017-10-12):
... okrem toho je trojnásobne vyšší objem soli v slovenskom výrobku alebo na slovenskom trhu, čo nemôžeme v žiadnom prípade akceptovať. Preto som privítal a prevzal patronát nad celou V4, pretože V4 požiadala Slovensko, aby bola lídrom v tejto téme, a zajtra sa koná v Bratislave významný európsky samit. Pozvali sme všetkých. Pozvali sme predstaviteľov Európskej komisie, prídu príslušní komisári. Pozvali sme predstaviteľov spotrebiteľských organizácií, nadnárodných spoločností, rôznych kontrolných organizácií, ktoré majú čo povedať do tejto témy. A čo očakávame? Očakávame možno minimálne dve veci. Najmä očakávam, že komisárka Jourová, mimochodom, z Českej republiky, čo je dobre, hoci pani komisárka nezastupuje Českú republiku, zastupuje Komisiu, ale má pochopenie pre tento problém, by mala oznámiť, že existujú nové spôsoby výkladu existujúcich právnych predpisov, ktoré nám umožnia prísnejšie zakročovať voči firmám, ktoré sa takto správajú. Po druhé očakávam, že bude dohodnutá spoločná metodológia pri porovnávaní výrobkov, lebo Európska komisia má osobitné pracovisko, myslím, že v Miláne, kde tieto výrobky môže porovnávať, a hovoriť, že či to tak je, alebo to tak nie je. Myslím si, že sme dosiahli veľký úspech v tom, že táto téma začala reálne existovať. Ja si pamätám, pred pár mesiacmi ako predstavitelia veľkých štátov tak mávali rukou, že čo to tu tárate, to sú nejaké nezmysly. A zrazu v správe, ktorú predniesol v Európskom parlamente Jean-Claude Juncker, o stave Únie, hovorí o tom, že nemôže akceptovať, aby boli nejaké rozdiely medzi spotrebiteľmi. Hovorili o rybích prstoch na Slovensku, hovorili o kakae, kakao, myslím, spomínali nejaké kakaové výrobky Českej republike. To isté urobil francúzsky prezident Macron, keď hovoril, že toto je téma, na ktorú musí Európska únia dostatočne zareagovať. Ja verím, že to, čo zajtra bude povedané v Bratislave, významným spôsobom ovplyvní správanie sa nadnárodných spoločností, a oni už menia správanie. Sú firmy, ktoré začínajú meniť obaly. Čiže ak dnes niekto kupuje niečo, v čom je menej povedzme mäsa alebo nejakých iných kvalitných vecí, tak už vie, že to tam nie je. Rovnako sú firmy, ktoré hovoria, že budú používať rovnaké recepty bez ohľadu na to, či ide o západ alebo východ Európy. Ak to tak nebude, pani poslankyňa, a budeme naďalej cítiť, že Európska únia tento problém podceňuje, tak máme dve možnosti, ktoré budeme s plnou vážnosťou podporovať. Prvá možnosť je, že budeme limitovať verejné stravovanie na Slovensku tým spôsobom, že budeme uprednostňovať domáce slovenské produkty. Samozrejme, to môže vyvolať konflikt aj s Európskou komisiou, ale stojí to za to. Musia jednoducho vedieť, že budeme dávať do verejného stravovania veci, ktoré my považujeme za bezpečné a zdravé. A po druhé je to téma tzv. občianskej iniciatívy, môžeme, a to nie je iba Slovensko, je to 9 alebo 10 krajín, ktoré dohromady môžu vyzberať viac ako milión podpisov, a to by znamenalo, že v takomto prípade sa musí Európska komisia zaoberať novou legislatívou, ktorá by takéto praktiky zastavila. Posledná veta, vidím, že už mi skončil časový limit, je, že túto tému sme nepodcenili, otvorili sme ju a dosiahli sme reálne výsledky. Myslím si, že o tomto tiež svedčí, že Slovensko je krajina, ktorá vie zohrávať, napriek tomu, že sme malí a nie sme ekonomicky tak silní, ale vieme zohrávať v Európskej politike dôležitú úlohu. Ďakujem za otázku. (Potlesk.)